**Broj: Broj: T09 0 KTKV 0129498 18**

**Sarajevo, 21.07.2022. godine**

 **OPĆINSKI SUD U SARAJEVU**

 **Sudiji za prethodno saslušanje**

Na osnovu čl. 45. stav 2. tačka i) i čl. 241. stav 1. Zakona o krivičnom postupku F BiH, **p o d i ž e m:**

**O P T U Ž N I C U**

**Protiv:**

1. **ŠERIF PATKOVIĆ,** rođen 1967. godine, JMBG: ..........., državljanin BiH, nastanjen na adresi u ulici .............., penzioner, razveden, otac troje punoljetne djece, završena Vojna akademija kopnene vojske u Beogradu i Zadru bivše JNA, služio vojni rok u JNA od 1986.-1990. godine, brigadir u penziji, dobitnik značke Zlatnog ljiljana, srednjeg imovnog stanja, neosuđivan, ne vodi se drugi krivični postupak,
2. **SENO ŠEHOVIĆ,** rođen 1954. godine, JMBG: ..........., državljanin BiH, nastanjen na adresi u ulici ....................., penzioner, oženjen, otac dvoje punoljetne djece, završen Arhitektonsko-urbanistički fakultet u Sarajevu, služio vojni rok u JNA 1978./1979. u Šibeniku i Trebinju, nema čin rezervnog vojnog starješine, nije odlikovan, srednjeg imovnog stanja, neosuđivan, ne vodi se drugi krivični postupak

**Što su:**

Patković Šerif i Šehović Seno zajedno, u Sarajevu, u vremenskom periodu od 15.06.2016. godine do 11.10.2018. godine, kao odgovorne osobe u „Fondaciji za pružanje pomoći u rješavanju stambenih pitanja pripadnika boračkih populacija“(u daljem tekstu Fondacija), čiji je osnivač Vlada FBIH, i to Šerif Patković u funkciji predsjednika Upravnog odbora i Seno Šehović kao direktor Fondacije, a od 24.02.2017. godine kao v.d. direktora Fondacije, svjesni da je članom 12. Statuta Fondacije od 15.09.2015, između ostalog propisano da Upravni odbor Fondacije: upravlja imovinom Fondacije, odlučuje o raspodjeli i upotrebi sredstava, donosi godišnji program rada i finansijski plan Fondacije i vrši nadzor nad namjenskim korištenjem i raspolaganjem sredstava, te članom 20. Statuta, da sredstvima Fondacije upravlja i raspolaže Upravni odbor sa pažnjom dobrog domaćina u skladu sa Zakonom, Statutom i drugim općim aktima Fondacije, a članom 21. Statuta, da Upravni odbor Fondacije vrši raspoređivanje sredstava u skladu sa godišnjim programom rada i finansijskim planom na sredstva za pružanje pomoći i sredstva za redovnu djelatnost Fondacije, pa je Šehović Seno u svojstvu direktora, čija su ovlaštenja propisana članom 17. Statuta, i to da između ostalog, predstavlja i zastupa Fondaciju prema trećim licima, stara se za provođenje zakonitosti rada Fondacije, priprema i predlaže akte o kojima odlučuje Upravni odbor, te predlaže Upravnom odboru sklapanje ugovora iz djelokruga poslovanja Fondacije, protivno gore navedenim odredbama Statuta Fondacije, htijući da Patković Šerifu pribavi korist i svjestan da time pričinjava imovinsku štetu Fondaciji, prekoračio svoja ovlaštenja tako što je bez znanja i odluke Upravnog odbora, kao i protivno finansijskim planovima Fondacije za 2016. i 2017. godinu, na koje saglasnost daje Vlada FBiH, sa pravnim licem „............“ d.o.o. Sarajevo zaključio Ugovor o finansijskom lizingu broj: .......... od 11.07.2016. godine, o kupovini putničkog motornog vozila „Volkswagen Tiguan“ Highline, proizveden 2016.godine, sa brojem šasije ................., koje vozilo je prije ugovorenog roka isplate od 60 mjeseci, plaćeno sa bankovnih računa Fondacije otvorenih kod ............ d.d. ......., i to sa računa broj: ..............., iz sredstava namjenjenih za odobravanje kredita za rješavanje stambenih pitanja i dodjelu bespovratne pomoći za pripadnike boračke populacije odbrambeno-oslobodilačkog rata, kroz ukupno 22 (dvadesetidvije) zasebne novčane isplate i sa računa broj: .................., iz sredstava za redovan rad Fondacije putem 2 (dvije) isplate, sve na račun prodavca, a u ukupnom iznosu od 84.778,59 KM, po nalozima koje je on kao jedina ovlaštena osoba za raspolaganje novčanim sredstvima Fondacije odobrio, da bi nakon zaključenja Ugovora i preuzimanja, vozilo predao na korištenje predsjedniku Upravnog odbora Fondacije Patković Šerifu, bez bilo kakvih ograničenja i obaveze polaganja računa o načinu korištenja vozila, istovremeno svjestan da ne postoji interni ili drugi važeći propis koji uopšte propisuje mogućnost davanja na korištenje službenog vozila predsjedniku ili članovima Upravnog odbora Fondacije, pri čemu je predmetno vozilo Patković Šerif svjestan gore citiranih odredbi Statuta i htijući da sebi pribavi korist u vidu korištenja predmetnog vozila po svom vlastitom nahođenju, bez bilo kakvih obaveza prema Fondaciji, a istovremeno svjestan da je Šehović Seno vozilo nabavio nenamjenskim utroškom novčanih sredstava Fondacije, bez znanja ostalih članova i Odluke Upravnog odbora, kao i neophodne saglasnosti Vlade FBiH na takav utošak sredstava, te svjestan da time pričinjava imovinsku štetu Fondaciji, propustio da obavi svoje službene dužnosti nadzora nad namjenskim korištenjem i raspolaganjem sredstvima kao i da zajedno sa ostalim članovima Upravnog odbora odlučuje o raspodjeli i upotrebi sredstava Fondacije u skladu sa finansijskim planom i pažnjom dobrog domaćina, sve u skladu sa članovima 12. i 20. Statuta, čime je na odlučujući način doprinio nezakonitoj nabavci i nastalim troškovima korištenja vozila, pa je od Šehović Sene preuzeo predmetno vozilo WV Tiguan koji je dalje koristio po svom vlastitom nahođenju, bez sačinjavanja putnih naloga i bilo kakvih evidencija o korištenju predmetnog vozila, pri čemu su svi troškovi u vezi korištenja, osiguranja i redovnog održavanja vozila u ukupnom iznosu od 30.804,85 KM po nalozima i odobrenjima Šehović Sene plaćeni iz novčanih sredstava Fondacije, da bi nakon saznanja ostalih članova Upravnog odbora o opisanoj nezakonitoj nabavci pmv Tiguan, a obzirom da je Fondacija sa danom 25.07.2018. godine evidentirana kao vlasnik vozila nakon isplate ukupne kupoprodajne cijene, te nakon donošenja odluke Upravnog odbora od 29.08.2018. godine da se predaju ključevi od Tiguana, u narednom periodu tačno neutvrđenog dana do 28.09.2018. godine, Seno Šehović predao jedan primjerak ključeva vozila članici UO B.K., čime je prestalo njegovo daljnje nezakonito korištenje i čija je vrijednost na dan 28.09.2018.godine procijenjena na iznos od 49.592,00 KM, čime su na opisani način Šerif Patković i Seno Šehović pričinili imovinsku štetu Fondaciji u ukupnom iznosu od **65.991,44 KM**, koji proizilazi iz razlike iznosa ukupno isplaćene cijene nabavke vozila i vrijednosti vozila u vremenu kada je Upravni odbor Fondacije stekao efektivni posjed nad vozilom, uključujući iznos ukupno isplaćenih troškova korištenja i redovnog održavanja vozila iz sredstava Fondacije, kojim radnjama su istovremeno pribavili korist predsjedniku Upravnog odbora Fondacije Šerifu Patkoviću u vidu nezakonitog omogućavanja korištenja predmetnog vozila bez bilo kakvih ograničenja i obaveza i u njemu poznate svrhe.

**Dakle,** kao odgovorne osobe u Federaciji BiH, Patković Šerif neobavivši svoje službene dužnosti pribavio sebi korist, a drugom nanio štetu, a Seno Šehović prekoračivši granice svoje službene ovlasti, drugome pribavio korist i drugome nanio štetu

**Čime su**, Patković Šerif i Šehović Seno počinili krivično djelo “Zloupotreba položaja ili ovlaštenja” iz člana 383. stav 1. KZ F BiH, u vezi sa članom 31. KZ F BIH.

 **KANTONALNI TUŽILAC**